
Til min kjæreste Gordon med all min kjærlighet


NYTTÅRSAFTEN

På radioen spurte de folk hva slags nyttårsfeiring de egentlig ønsket seg. Det var veldig forutsigbart. De som var hjemme og ikke gjorde noe spesielt, hadde lyst til å være på fest. De som var opptatt og hadde det travelt, ville bare legge seg i sengen med en kopp te og sovne før selskapelighetene begynte.

Cathy Scarlet smilte biskt mens hun lempet flere fat med mat inn i varebilen. Det var neppe noen i hele Irland som ville svart at de egentlig aller helst ville bruke hele kvelden på å lage mat til en fest hos svigermoren sin. Det var kveldens straff: Hun måtte fôre Hannah Mitchells gjester på Oaklands. Så hvorfor i all verden gjorde hun det? Delvis fordi hun trengte å øve seg, og selvsagt var det en fin måte å møte mulige kunder på. Jock og Hannah Mitchells venner hadde råd til å bestille catering. Men mest av alt ønsket hun å gjøre det fordi hun ville bevise for Hannah Mitchell at hun greide det. At Cathy, datteren til stakkars Lizzie Scarlet, som vasket på Oaklands, som hadde giftet seg med Neil, som var den eneste sønnen i huset, var i stand til å drive et firma og kunne gå med hodet like høyt hevet som alle andre.

Neil Mitchell satt i bilen og hørte på radioprogrammet. Det irriterte ham skikkelig. Hvis noen kikket på ham fra en annen bil, ville de sett at han rynket det oppvakte og kjekke ansiktet. Folk trodde ofte at de kjente ham igjen fordi ansiktet hans var kjent fra TV, men han var ikke skuespiller. Han dukket ofte opp på skjermen mens han strøk håret ut av øynene og var lidenskapelig, bekymret og omsorgsfull og alltid talsperson for de svake. Han hadde klare, skinnende øyne som en korsfarer. Han ble gal av all klagingen og sytingen på radioen. Folk som hadde alt – et hjem, en jobb, en familie – ringte inn til radiostasjonen for å klage over alt stresset i livene deres. Alle sammen var så heldige, men altfor egoistiske til å skjønne det. De var helt forskjellige fra mannen som Neil var på vei for å møte. En nigerianer som ville gitt alt for å ha problemene til toskene på radioprogrammet. Papirene hans var ikke i orden på grunn av mye surr, og det var stor fare for at han måtte forlate Irland i løpet av de neste 48 timene. Neil var medlem av en gruppe advokater som jobbet med å beskytte flyktninger. Han var blitt bedt om å være med på et strategimøte. Det kunne ta mange timer. Moren hans hadde advart ham og sagt at han ikke måtte komme for seint til Oaklands. Hun hadde sagt at det var en viktig fest.

«Jeg håper at stakkars Cathy greier å håndtere det», hadde hun sagt til Neil.

«Ikke kall henne ‘stakkars Cathy’ så hun hører det. Da får ikke gjestene dine mat», hadde han sagt og ledd.

Alt våset mellom moren og konen hans var idiotisk. Han og faren holdt seg langt unna konflikten. Og dessuten var det tydelig at Cathy allerede hadde vunnet, så hva var det moren holdt på med?

Tom Feather kikket igjennom næringsannonsene i avisen enda en gang med et overrasket uttrykk i ansiktet. Han lå tvers over den lille sofaen – det var aldri nok plass til de lange armene og beina og den store kroppen om han ikke brukte hele sofaen. Hvis han kunne sette en stol i enden og legge beina på den, var den ganske behagelig å ligge på, men en dag skulle han bo på et sted hvor det var en sofa som var stor nok til å romme hele ham. Det var helt greit å være bredskuldret som en rugbyspiller, men ikke når man måtte sitte og studere næringsannonsene. Han ristet avisen. Det måtte være noe han hadde oversett. Et lokale med et rom som kunne gjøres om til et cateringkjøkken. Han og Cathy Scarlet hadde jobbet så hardt for å få det til. Helt siden første året på kokkelinjen hadde de vært fast bestemt på at de skulle bygge opp Dublins beste cateringfirma. Ideen var å servere nydelig mat til folk i hjemmene deres til en fornuftig pris, og begge hadde vært giret på ideen. De hadde jobbet så hardt, og nå hadde de skaffet seg kontakter og finansiering. Det eneste som manglet, var et sted å drive virksomheten fra. Cathy og Neils lille byhus i Waterview var veldig elegant, men altfor lite, og leiligheten i Stoneyfield, hvor han bodde sammen med Marcella, var enda mindre. De måtte finne et lokale fort. Han lyttet halvveis til programmet på radioen. Hva ville han egentlig gjøre denne nyttårsaftenen? Finne det perfekte stedet hvor de kunne starte firmaet sitt, og så hadde han lyst til å være hjemme sammen med Marcella og stryke henne over det vakre håret mens de satt foran peisen og snakket om fremtiden. Men det kom selvsagt ikke til å skje.

Marcella Malone jobbet i skjønnhetssalongen på handlesenteret Haywards. Hun var antagelig den vakreste manikyristen kundene noensinne hadde sett. Hun har høy og slank og hadde fyldig, mørkt hår som omkranset hodet hennes. Hun hadde et sånt ovalt ansikt og gyllen hud som skolejentene drømte om å ha. Samtidig var hun stille og veldig avvæpnende, noe som fikk eldre, styggere og tykkere kunder til å like henne selv om hun var vakker. Kanskje de håpet at noe av skjønnheten hennes ville smitte over på dem, og hun virket alltid interessert i alt de ville snakke om.

Radioen sto på i salongen, og alle diskuterte det aktuelle temaet. Kundene var interessert og kastet seg inn i diskusjonen. Ingen fikk det egentlig som de ville ha det på nyttårsaften. Marcella sa ikke noe. Hun bøyde det vakre ansiktet over neglene som hun holdt på med, og tenkte over hvor heldig hun var. Hun hadde alt hun kunne ønske seg. Hun hadde Tom Feather, den kjekkeste og kjærligste mannen noen kunne ønske seg. Og enda bedre: Hun hadde nylig blitt fotografert på to arrangementer hvor det hadde vært mange forbindelser som kunne vise seg å bli gunstige. De gjaldt en lansering av strikkeklær og et veldedig moteshow hvor amatører hadde gått som modeller for å samle inn penger. Dette så ut til å bli året da alt ville falle på plass for henne. Hun hadde opparbeidet seg en god portefølje med bilder nå, og fotografen Ricky, som hadde tatt bildene, skulle ha en glamorøs fest. Det kom til å være mange pressefolk der, og hun og Tom var også invitert. Hvis alt gikk bra, ville hun skaffe seg en agent og lande en skikkelig modellkontrakt. På denne tiden neste år ville hun ikke lenger jobbe som manikyrist på Haywards.

Det hadde vært supert for Cathy om Tom hadde kunnet bli med henne til Oaklands. Hun kunne ha trengt hans moralske støtte og selskap på kjøkkenet, som hun hadde så mange dårlige minner fra. Dessuten ville jobben gått dobbelt så fort. Men Tom måtte bli med Marcella på et eller annet arrangement, og hun forsto hvorfor fordi det kunne hjelpe Marcellas karriere. Marcella var så vakker at folk stoppet for å betrakte henne. Høy og tynn og med et smil som kunne lyse opp en mørk nattehimmel. Det var ikke rart at hun ønsket å bli modell, og det var nesten merkelig at hun ikke allerede var en etablert modell. Men Neil hadde sagt at han kunne hjelpe henne, og så hadde de leid inn Neils fetter Walter til å være bartender. Og hun hadde holdt det enkelt, ikke noe som var for komplisert. Hun og Tom hadde jobbet med maten hele formiddagen.

«Det er ikke rettferdig at du skal gjøre alt dette», sa Cathy. «Du vet at hun ikke kommer til å betale oss.»

«Det er en investering … Kanskje vi skaffer oss en bunke nye kontakter», hadde han sagt godmodig.

«Det er ikke noe her som noen kan bli syke av?» tryglet Cathy.

Hun kunne se for seg at alle Hannah Mitchells gjester holdt seg på magen og stønnet fordi de hadde blitt kraftig matforgiftet. Han hadde sagt at hun ble dummere og dummere for hver time som gikk, og han kunne ikke være helt god selv som hadde valgt en så ustabil forretningspartner. Ingen ville lånt dem penger om de visste at den tilsynelatende rolige Cathy Scarlet egentlig var en eneste stor nervebunt.

«Det går bra når jeg er sammen med vanlige folk», forsikret Cathy ham. «Det er bare Hannah.»

«Sørg for at du har god tid. Dra dit tidlig, spill rolig musikk i bilen så du slapper av, og ring meg i morgen», beroliget han henne.

«Hvis jeg overlever. Kos deg i kveld.»

«Det er en av de bråkete festene i Rickys studio», sa han.

«Godt nytt år, og hils Marcella fra meg og si det også.»

«Tenk deg på denne tiden neste år …» sa han.

«Ja, ikke sant? En fantastisk suksess», sa Cathy og så mye kvikkere ut enn hun følte seg.

Det var sånn de hadde klart seg. Den ene var overblid og optimistisk, når den andre var nedtrykt eller tvilte på seg selv. Og nå var varebilen pakket. Neil var ikke hjemme. Han måtte dra på en konsultasjon. Hun tenkte stolt at han ikke var som vanlige advokater. Han hadde ikke kontortid eller tok skyhøye honorarer. Hvis noen trengte hjelp, stilte han opp. Så enkelt var det. Og det var derfor hun elsket ham.

De hadde kjent hverandre siden de var barn, men hadde nesten ikke truffet hverandre. I alle årene som moren til Cathy jobbet på Oaklands, hadde Neil bodd på kostskole. Og da han begynte på universitetet, kom han sjelden hjem. Han hadde flyttet til sin egen leilighet da han hadde bestått juridisk embetseksamen. Det var bare en tilfeldighet at de traff hverandre i Hellas. Hvis han hadde bodd i en av de andre villaene, eller hun hadde lagd mat på en av de andre øyene den måneden, ville de aldri blitt kjent med hverandre og forelsket seg. Og det hadde nok Hannah Mitchell vært fornøyd med i kveld! Cathy sa til seg selv at hun måtte slutte å tenke på det. Det var fremdeles altfor tidlig å dra til Oaklands. Hannah ville bare mase og klage og gå i veien for henne. Hun skulle stikke innom sine egne foreldre. Det ville roe nervene hennes.

*

Maurice og Elizabeth Scarlet ble kalt Muttie og Lizzie av alle. De bodde i sentrum av Dublin i en halvsirkel som besto av gamle, toetasjes murhus. Det het St. Jarlath’s Crescent, oppkalt etter den irske helgenen. En gang i tiden hadde det bodd fabrikkarbeidere i husene som hadde blitt vekket av en sirene hver morgen for å få dem opp av sengen. Det var små hager foran alle husene; de var på bare tre meter, så det var en utfordring å plante noe som så sånn noenlunde ut.

Cathys mamma var født i huset, og Muttie hadde giftet seg med henne her. Selv om det bare var tjue minutter fra Cathy og Neils byhus, kunne det vært tusen kilometer og kanskje millioner av kilometer fra den egenartede verdenen på Oaklands, hvor hun skulle i kveld.

De ble glade da Cathy uventet dukket opp i den hvite varebilen. Hun lurte på hva de skulle finne på for å ønske det nye året velkommen. De skulle på en pub i nærheten hvor mange av Mutties medarbeidere skulle møtes. Mennene han kalte medarbeidere, var egentlig folk han traff i Sandy Keanes veddeløpskiosk, men alle tok veddemålene og oddsene veldig alvorlig, så Cathy visste godt at hun ikke kunne spøke med det.

«Blir det mat?» spurte hun.

«De skal servere sprøstekt kylling til midnatt.» Muttie Scarlet var fornøyd med pubens sjenerøsitet.

Cathy kikket på dem.

Faren var liten og rund, håret var tynt, og han hadde et konstant smil om munnen. Han var femti år gammel, og hun hadde aldri sett ham jobbe. Ryggen hans hadde vært dårlig, men ikke verre enn at han kunne komme seg til Sandy Keane for å sette en slant på en hest i 15.15-løpet, men altfor dårlig til at han kunne jobbe.

Lizzie Scarlet så ut som hun alltid hadde gjort. Hun var liten, sterk og senete. Hun hadde en kraftig permanent, som hun tok fire ganger i året i kusinens frisørsalong.

«Det er like sikkert som stakkars Lizzies permanent», hadde Hannah Mitchell sagt en gang om noe. Cathy hadde blitt sint. Hannah Mitchell hadde dyre, ukentlige frisørtimer på Haywards, mens Lizzie Scarlet krabbet på alle fire og vasket Oaklands. At hun våget å håne morens frisyre, var nesten mer enn hun kunne tåle. Men det var ingen vits i å tenke på det nå.

«Gleder du deg til i kveld, mamma?» spurte hun i stedet.

«Å ja. Det er quiz med premier også», sa Lizzie. Cathy følte en stor varme for foreldrene, som var så enkle å glede.

Ved midnatt i kveld på Oaklands ville munnen til Neils mamma være en tynn, hard strek mens hun fant feil ved det Cathy serverte.

«Har alle ringt fra Chicago?» spurte hun.

Cathy var den yngste av fem søsken, og den eneste av Muttie og Lizzies barn som fremdeles bodde i Dublin. De to brødrene og de to søstrene hennes hadde emigrert.

«Alle sammen», sa Lizzie stolt. «Familien vår har vært heldig.»

Cathy visste at alle sammen sendte penger hjem til moren fordi alle sendte konvoluttene til hennes adresse i stedet for til foreldrene. Det var ingen vits i å friste faren til bristepunktet med amerikanske penger når han visste om flere sikre vinnere som ventet på ham i Sandy Keanes veddeløpskiosk.

«Jeg skulle gjerne vært sammen med dere i kveld», sa Cathy og mente det. «Men i stedet skal jeg skuffe Hannah Mitchell med matlagingen min.»

«Du tok frivillig på deg oppdraget», påpekte Muttie.

«Vær høflig mot henne, Cathy. Jeg har lært i årenes løp at alt er mye enklere hvis du jatter med henne.»

«Det gjorde du alltid, mamma. Du jattet med henne», svarte Cathy biskt.

«Men du trenger ikke å gjøre et stort poeng av alt. Ikke i kveld, vel?»

«Nei da, mamma. Slapp av. Jeg gikk med på å gjøre det. Jeg skal gjøre en god jobb med et smil om munnen om det så er det siste jeg gjør.»

«Jeg skulle ønske Tom Feather var sammen med deg. Han holder deg alltid i ørene», sa Lizzie.

«Neil blir med, mamma. Han holder styr på meg.» Cathy kysset dem til farvel og øvde seg på å smile mens hun kjørte til Oaklands.

Hannah Mitchell brukte et rengjøringsbyrå nå som hun ikke lenger kunne terrorisere stakkars Lizzie. To ganger i uken kom fire kvinner og støvsugde, polerte møbler og strøk klær uten å mukke. De hadde med seg sitt eget utstyr i varebilen.

De krevde femti prosent overtid for å jobbe på nyttårsaften. Det hadde Hannah protestert mot.

«Du bestemmer, Mrs. Mitchell», hadde de sagt muntert. De visste at det var nok av andre som gladelig ville betale for å få vasket huset på en dag som denne. Hun ga raskt etter. Ting var absolutt ikke sånn som før i tiden, men hun trengte i hvert fall ikke å løfte en finger. Og Cathy greide faktisk å servere presentabel mat til tross for alle de merkelige forestillingene sine. Snart ville hun dukke opp i den store, hvite, stygge varebilen. Selv kvinnene som kom for å vaske huset to ganger i uken, kjørte i en mer respektabel varebil enn Cathy. Hun kom til å gå inn på kjøkkenet og puste og pese og kommandere folk rundt. Datteren til stakkars Lizzie oppførte seg som om hun eide stedet. Og det kom hun nok, skrekk og gru, til å gjøre en dag. Men ikke ennå, tenkte Hannah mens munnen ble til en hard strek.

Hannah Mitchells ektefelle Jock stoppet på vei fra kontoret for å ta en drink. Han kjente at han trengte det før han møtte Hannah. Hun var alltid nervøs og anspent når de skulle ha selskap, og denne gangen ville det være mye verre enn vanlig. Hun mislikte nemlig sterkt at Neils kone Cathy skulle sørge for maten. Hun nektet å godta at paret var lykkelig sammen og neppe kom til å gå fra hverandre selv om hun drev med renkespillet sitt. Cathy kom alltid til å være stakkars Lizzies datter, og en slags kjeltring som hadde forført sønnen deres i Hellas. Hannah hadde alltid trodd at hun hadde sørget for å bli gravid for å lure ham inn i ekteskapet. Hun hadde blitt veldig overrasket da det viste seg å ikke stemme.

Han drakk tankefullt sin skotske single malt whisky og skulle ønske at han ikke måtte bekymre seg for dette i tillegg til alt det andre. Jock Mitchell hadde blitt dypt rystet av en samtale han hadde hatt med nevøen sin Walter tidligere på dagen. Walter var den eldste sønnen til Jocks bror Kenneth. Han var en latsabb, men hadde avslørt at ikke alt sto så bra til hjemme hos familien i The Beeches. Ting var faktisk langt fra bra. Walter hadde fortalt at faren hadde dratt til England rett før jul, og han hadde ikke lagt igjen noen adresse eller sagt hvor han var. Walters mor, som ikke var kjent for å være en sterk kvinne, hadde reagert med å slå seg på vodkaflasken. Problemet var de ni år gamle tvillingene Simon og Maud. Hvordan gikk det med dem? Walter hadde trukket på skuldrene. Det visste han faktisk ikke. Men han hadde antydet at de greide seg. Jock Mitchell sukket igjen.

Da Cathy ankom Oaklands, ringte mobiltelefonen hennes. Hun stoppet varebilen og tok telefonen.

«Elskling, jeg rekker ikke å hjelpe deg med å losse av bilen», sa han unnskyldende.

«Det går fint, Neil. Jeg skjønte at det kom til å ta litt tid.»

«Det er mer komplisert enn vi trodde. Men be pappa om å hjelpe deg inn med alle eskene. Du trenger ikke å slite deg ut bare for å vise mamma hvor fantastisk flink du er.»

«Å, det vet hun allerede», stønnet Cathy.

«Walter skal være der …»

«Hvis jeg skal vente på at Walter kan hjelpe meg med å losse av bilen og sette ting på plass, er festen halvveis over … Slutt å mase, og fortsett å gjøre det du må.»

Cathy sa til seg selv at det bare var litt over seks timer igjen av året. Bare litt over seks timer da hun måtte være hyggelig mot Hannah. Hva var det verste som kunne skje? Det aller verste ville være om maten var vond og alle nektet å spise den, men det kom ikke til å skje, for maten var nydelig. Det nest verste som kunne skje, var at det ikke var nok mat, men det var nok mat i varebilen til å brødfø halve Dublin.

«Det er ingen problemer», sa Cathy høyt mens hun kikket nedover alleen til huset hvor Neil var født. En 150 år gammel bolig for en gentleman med fire soverom og karnappvinduer på hver side av den store inngangsdøren. Eføy og klatrevillvin dekket veggene. Og foran huset var det en stor, gruslagt rundkjøring, som ville bli full i kveld med tjue parkerte, eksklusive biler. Huset var så langt fra St. Jarlath’s Crescent som man kunne tenke seg.

Shona Burke jobbet ofte seint på kontoret sitt i etasjen for lederne på Haywards. Hun hadde egen nøkkel og kode for å låse seg inn og ut. Hun hadde lyttet til programmet på radioen, og funderte på om hun egentlig hadde noe valg når det gjaldt hvordan hun kom til å tilbringe nyttårsaften. For lenge siden, i et lykkeligere liv, ville det ha vært en feiring, men ikke de siste årene. Hun ante ikke hva søstrene og brødrene hennes hadde tenkt å gjøre, eller om de planla å dra på sykehuset. Shona ville selvsagt dra på besøk på sykehuset av ren pliktfølelse, men det var egentlig unødvendig. Hun kom ikke til å bli gjenkjent eller verdsatt.

Og så ville hun gå på Rickys fest i studioet. Alle likte Ricky, en hyggelig fotograf som var lett å ha med å gjøre. Han kom til å samle en del folk og sørge for at det ble en fin fest for alle sammen. Det kom til å være en ganske stor gruppe av folk som likte å vise seg frem, og noen tomskaller som bare nøt å se seg selv i sladrespaltene i avisene … Hun traff neppe sitt livs store kjærlighet eller en midlertidig tvillingsjel, men Shona kom likevel til å pynte seg og dra på festen rett og slett fordi hun ikke var typen til å sitte alene i leiligheten i Glenstar.

Men spørsmålet plaget henne. Hva hadde hun egentlig hatt lyst til å gjøre i kveld? Det var så utrolig vanskelig å svare på det, for alt hadde forandret seg så veldig. De gode dagene var over, og det var umulig å tenke seg hva hun kunne gjøre for å føle seg skikkelig lykkelig. Så siden det ikke gikk an, var det bra nok å dra på Rickys fest.

Marcella lakkerte tåneglene. Hun hadde kjøpt nye selskapssandaler i en bruktbutikk, og nå viste hun dem stolt frem til Tom. De var nesten ikke brukt. Noen måtte ha kjøpt dem og funnet ut at de ikke passet.

«De kostet sikkert en formue da de var nye», sa hun lykkelig og studerte dem nøye.

«Er du glad?» spurte Tom.

«Veldig», sa hun. «Du, da?»

«Ja, veldig, veldig glad.» Han lo. Men var det helt sant? Han hadde ikke noe lyst til å gå på festen. Men han ble lykkelig av bare å se på henne. Det hadde ikke helt gått opp for ham at en så vakker jente, som kunne få hvem hun ville, syntes at han var nok for henne. Tom skjønte ikke at han var tiltrekkende. Han trodde at han var stor og klønete, og han trodde oppriktig at alle de beundrende blikkene de fikk som et par, bare handlet om Marcella …

«Jeg hørte på et program på radioen hvor de sa at folk aldri var lykkelige», begynte hun.

«Jeg vet det. Jeg hørte også på det», sa Tom.

«Jeg tenkte på hvor heldige vi er. Stakkars Cathy og Neil kan ikke gjøre som de egentlig vil i kveld.» Marcella var bare iført g-strengtruse og bøyde seg ned for å plukke opp et lite, rødt klesplagg fra stolryggen.

«Ja. Nå er Cathy i huset til svigermoren og dekker bordene. Jeg håper hun greier å kontrollere temperamentet sitt.»

«Det må hun. Dette er en jobb. Hun må forholde seg profesjonelt til alt sammen. Det må alle gjøre på jobben», sa Marcella, som hadde sittet bøyd over altfor mange hender i livet sitt og bare ønsket seg en dag i rampelyset som modell.

«Neil og den unge fetteren hans kommer til å være der, så det går sikkert bra.» Men Tom hørtes ikke helt overbevist ut.

Marcella hadde tatt på seg det røde antrekket. Det var en kort og ettersittende kjole som klistret seg til kroppen hennes og ikke overlot noe til fantasien.

«Har du tenkt å gå sånn på festen, Marcella?»

«Liker du den ikke?» Hun ble mørk i ansiktet.

«Det er klart jeg liker den. Du er utrolig vakker. Men kanskje jeg foretrekker at du bruker den her hjemme når det bare er oss to, og ikke lar alle andre få nyte deg også.»

«Men det er en selskapskjole, Tom», utbrøt hun.

Han tok seg straks sammen.

«Ja, selvsagt er det det, og du blir kveldens midtpunkt.»

«Hva mente du egentlig …?»

«Mente? Jeg mente ikke noe. Jeg tenkte bare at du var så lekker at jeg ikke har lyst til å dele synet av deg med noen andre … men blås i det. Jeg mente det egentlig ikke.»

«Jeg trodde du ville bli stolt av meg», sa hun.

«Du aner ikke hvor stolt jeg er av deg», forsikret han henne. Og hun var vakker. Han var gal som hadde reagert som han gjorde.

Hannah Mitchell hadde på seg en marineblå ullkjole, og håret var stivt lakkert etter nyttårsbesøket på Haywards. Hun kledde seg alltid som om hun skulle på en damelunsj. Cathy kunne ikke huske å ha sett henne i forkle eller et gammelt skjørt. Men hvis man aldri gjorde noe husarbeid, var det vel ingen vits i det heller?

Hannah fulgte med mens Cathy bar inn alle eskene og boksene, en etter en. Hun sto i veien for Cathy og maste. Hun tilbød seg ikke å bære noe som helst. I stedet håpet hun at eskene ikke ville skrape opp tapetet, og hun lurte på hvor Cathy hadde tenkt å parkere varebilen så den var borte når gjestene ankom. Cathy marsjerte ampert frem og tilbake til kjøkkenet på Oaklands. Hun skrudde på komfyrene, hengte kjøkkenhåndklærne sine på stolryggene, la isposen i fryseren og begynte på maten. Det nyttet ikke å be Hannah Mitchell gå ovenpå og legge seg og la henne være i fred. Hun kom til å bli værende på kjøkkenet og mase og irritere henne helt til gjestene ankom.

«Kommer Mr. Mitchell hjem snart?» Cathy tenkte at hun kunne be ham hjelpe henne med å pakke ut glassene.

«Jeg vet ikke, Cathy. Det er ikke min oppgave å kontrollere Mr. Mitchell og fortelle ham når han skal være hjemme.» Cathy merket at halsen hennes ble rød av sinne. Hvordan våget denne kvinnen å fornærme henne og være så nedlatende? Men hun visste at det bare var henne som lot seg irritere. Neil ville bare trekke på skuldrene hvis hun fortalte ham om det. Moren hennes ville trygle henne om å ikke irritere Mrs. Mitchell mer. Til og med tante Geraldine, som hun vanligvis visste ville støtte og oppmuntre henne, ville sagt: Bare blås i det. Det beviste bare at Hannah Mitchell var usikker og ubetydelig og ikke verdt å bekymre seg over. Cathy begynte å fjerne aluminiumsfolien på rettene hun hadde tilberedt.

«Er det fisk? Du vet at ingen spiser det.» Hannah så veldig bekymret ut.

«Jeg vet at noen ikke spiser det, Mrs. Mitchell, så det er alternativer.»

«Men det skjønner de kanskje ikke.»

«Det tror jeg de kommer til å gjøre. Jeg skal si det til dem.»

«Men sa du ikke at det blir en buffé?»

«Jo, men jeg står bak og serverer, så jeg kommer til å si det til dem.»

«Si det til dem?» Hannah Mitchell var forvirret.

Cathy lurte på om svigermoren hennes egentlig var tilbakestående.

«Jeg kommer til å spørre dem om de vil ha fisk med sjømatsaus eller urtekylling eller den vegetarianske gulasjen», sa hun.

Mrs. Mitchell lette etter noe å klage på, men kom ikke på noe.

«Ok, bra», sa hun til slutt.

«Så kan jeg bare fortsette nå?» spurte Cathy.

«Kjære Cathy, hvem stopper deg?» sa Hannah med et hardt uttrykk i ansiktet. Hun hadde problemer med å svelge all denne selvsikkerheten hun så i datteren til stakkars Lizzie Scarlet.

Neil kikket på klokken sin. Alle i rommet skulle være et annet sted på nyttårsaften bortsett fra studenten som alle hadde kommet for å beskytte. De var snart ferdige, men ingen kunne skynde seg bort. Det ville vært fælt for mannen som gikk en usikker fremtid i møte, om han trodde at borgerrettighetsaktivistene, sosialarbeiderne og advokatene var mer opptatt av kveldens festligheter og leker enn av problemene hans. Neil prøvde å forsikre den unge nigerianeren at han ville møte rettferdighet og bli ønsket velkommen til Irland. Neil ville ikke la Jonathan tilbringe begynnelsen av det nye året alene.

«Når vi er ferdige her, kan du bli med hjem til foreldrene mine», sa han. Han var allerede seint ute, men han kunne ikke noe for det.

De store, triste øynene kikket på ham. «Det trenger du ikke å gjøre.»

«Jeg vet at jeg ikke trenger å gjøre det, og det kommer ikke til å bli så veldig morsomt, men konen min står for cateringen, så maten er god. Vennene til foreldrene mine er … hvordan skal jeg ordlegge meg … litt dødkjøtt.»

«Det går bra, Neil. Helt sant. Du gjør allerede så mye for meg, og alt dette har gjort at du er forsinket allerede …»

«Vi går igjennom det en gang til», sa Neil til de andre, «og så drar Jonathan og jeg på festen.» Han så at de kikket beundrende på ham. Neil Mitchell strakk seg virkelig langt. Han hadde dårlig samvittighet for at han ikke hjalp Cathy, slik han hadde lovet, men dette var mye viktigere. Det kom hun til å forstå. Cathy greide seg fint. Faren og fetter Walter var sikkert der og hjalp henne … Alt kom til å gå bra.

Hannah hang fremdeles over henne, noe som betydde at Cathy måtte snakke, svare på meningsløse spørsmål, berolige unødvendige bekymringer og til og med finne på noe å snakke om så hun ikke ble beskyldt for å være humørsyk.

«Klokken er nesten halv åtte. Walter kommer når som helst», sa Cathy desperat. Hun kunne gjort ting mye raskere om hun ikke hele tiden var blitt utsatt for det mest kritiske blikket i den vestlige hemisfæren. Hun kunne ha brukt fingrene mer enn hun hadde gjort, og ting kunne vært dyttet på plass i stedet for å bli dandert elegant.

«Å Walter! Som alle andre unge mennesker er han sikkert sein.» Hannah snøftet i misfornøyd resignasjon.

«Det tror jeg ikke, Mrs. Mitchell. Ikke i kveld. Det er et profesjonelt oppdrag. Han blir betalt fra halv åtte til halv ett. Det er fire timer. Jeg er sikker på at han ikke kommer til å svikte oss.»

Cathy var absolutt ikke sikker på det. Hun hadde ingen bevis på at Walter Mitchell var til å stole på. Men nå var det i hvert fall klart hvilke premisser de var blitt enige om. Og hvis han ikke dukket opp, ville slektningen hans være klar over at han hadde sviktet. Hun hørte noen utenfor.

«Det er sikkert Walter», sa hun. «Jeg visste at han ville være punktlig.»

Men det var Jock Mitchell som kom inn på kjøkkenet og gned seg i hendene.

«Det ser nydelig ut, Cathy. Er ikke dette en fantastisk oppdekning, Hannah?»

«Jo», sa konen hans.

«Velkommen hjem, Mr. Mitchell. Jeg trodde du var Walter. Han skal jobbe for meg i kveld», sa Cathy. «Dro han fra kontoret samtidig med deg?»

«Mye tidligere», sa svigerfaren hennes. «Han kommer og går som han vil. Jeg får noen kommentarer av partnerne om det.»

Hannah Mitchell kunne ikke fordra å diskutere familien når Cathy hørte på.

«Bli med opp og ta deg en dusj, elskling. Gjestene kommer om en halvtime», sa hun skarpt.

«Greit, greit. Trenger du ikke hjelp, Cathy?»

«Nei da. Det går bra. Og som jeg sa kommer bartenderen min snart», sa Cathy.

«Og Neil?» spurte han.

«Ute på en konsultasjon. Han kommer så fort han kan.»

Hun var alene på kjøkkenet. Så langt overlevde hun, men det var bare et kvarter til klokken var åtte. Og hun hadde mange, mange timer foran seg.

Rickys fest begynte ikke før ni, og de kom til å dukke opp mye seinere, så Tom Feather hadde god tid til å dra til foreldrene sine og ønske dem godt nyttår. Han hoppet på bussen rett utenfor døren til Stoneyfield-leiligheten. Den gikk rett til foreldrenes hus i Fatima, som var overfylt av statuer og hellige bilder. Han verket etter å ringe Cathy og spørre henne hvordan alt gikk, men hun hadde sagt at hun ikke kunne ta med seg mobilen inn i huset fordi den irriterte vettet av Hannah Mitchell. Hun kom til å legge den igjen i varebilen. Og Cathy ville neppe like det hvis han ringte til huset og hun måtte gå ut i gangen på Oaklands for å svare. Så han kunne ikke ringe henne.

Tom satt på bussen med tungt hjerte. Han var så dum som var opprørt over den trange kjolen Marcella hadde på seg. Hun pyntet seg for ham. Hun elsket bare ham. Han var i dårlig humør og irritert over tiden det tok ham å dra til foreldrene og sitte sammen med dem i den overfylte stuen. De var bare så innmari pessimistiske, så raske til å se medaljens bakside. Han hadde alltid vært stikk motsatt. Han var en tosk som var bekymret fordi de ikke hadde funnet lokaler til det nye firmaet ennå. Det ville de gjøre. Det tok bare litt tid, det var det alle sa, og så ville det riktige lokalet dukket opp.

Moren til Tom fortalte at de ikke hadde hørt noe fra Toms bror Joe i det hele tatt. Ikke engang i løpet av romjulen. Det fantes faktisk telefoner i London, og han kunne fint klart å løfte av røret på en av dem. Faren til Tom sa at han hadde lest en avisartikkel om at byggebransjen kom til å ta helt av, og likevel valgte Tom Feather å jakte på en drøm om å starte et cateringfirma i stedet for å ta over et etablert firma. Tom var hyggelig og munter og snakket og snakket til kjeven hans verket. Så klemte han begge to og sa at han måtte dra tilbake.

«Du har vel neppe tenkt å gifte deg med Marcella neste år, eller kan det være nyttårsforsettet ditt?» spurte moren hans.

«Jeg ville gifte meg med Marcella omtrent en halvtime etter at jeg traff henne, mamma. Jeg har sikkert spurt henne hundre ganger …» Han slo hjelpeløst ut med hendene. De visste at han snakket sant.

*

En gruppe av Walter Mitchells venner var samlet på puben for å ta en drink på nyttårsaften. Han så på armbåndsuret sitt.

«Å pokker. Klokken er åtte», sa han.

Cathy ville henge over ham som en sint djevel, men onkel Jock og tante Hannah ville forsvare ham. Det var det som var så fint med familie.

Siden det ikke var noen tegn til at Walter ville dukke opp med det første, pakket Cathy ut glassene og fylte 30 av dem med en sukkerbit og en teskje brandy og satte dem på et brett. Når gjestene ankom, ville hun helle champagne i dem. Guttungen skulle tatt seg av det mens hun gjorde ferdig fatene med kanapeer. Cathy fikk øye på seg selv i speilet i hallen. Hun så stresset og urolig ut. Mye hår hadde løsnet fra båndet som holdt håret samlet bak. Dette funket ikke.

Hun gikk inn på gjestetoalettet og gned en beige, flytende makeupkrem i ansiktet og på halsen. Hun fuktet håret og dro det profesjonelt bakover. Nå trengte hun Marcella som kunne smøre noe magisk på øynene hennes. Cathy lette i vesken sin. Hun fant en brun eyeliner og brukte den rundt øynene. Hun tok på seg en ren, hvit skjorte og et skarlagenrødt skjørt. Hun syntes at det så litt bedre ut. Tenk så fantastisk det ville vært om hun skaffet seg flere kunder på festen! Men Cathy visste at hun måtte være forsiktig. Svigermoren hennes ville mislike sterkt om hun oppdaget at Cathy prøvde å skaffe seg kunder eller dele ut visittkort. Vær så snill, la det bli vellykket! Hvis ikke ville all jobben og alle pengene de egentlig ikke hadde råd til å bruke, være fullstendig bortkastet.

Rickys studio var i en kjeller. Det var tre åpne rom på rekke og rad. I det ene var det drinker, i det andre mat, og i det tredje danset de. Man gikk ikke inn, men åpenbarte seg ved å gå ned en stor trapp som var flombelyst.

Tom og Marcella hadde hengt fra seg jakkene i første etasje. Han merket at alles blikk var rettet mot Marcella i den lille, røde kjolen da hun gikk elegant foran ham nedover trappen med lange, vakre bein og gullsandalene som hun var så stolt av. Det var ikke noe rart at folk stirret på henne. Alle de andre kvinnene virket plutselig kjedelige i sammenligning.

Marcella verken spiste eller drakk på sånne fester. Kanskje hun tok et glass mineralvann. Men hun sa at hun ikke var sulten, med så stor overbevisning at folk faktisk trodde på henne. Tom, derimot, gledet seg til å sjekke maten og sammenligne den med det han og Cathy ville ha lagd. På en sånn fest ville de ha servert to varme retter med masse pitabrød, noe sånt som urtekylling og vegetarretten, som Cathy lagde til svigerforeldrene sine i kveld. Men cateringfirmaet Ricky hadde bestilt mat fra, satset visst på en endeløs rekke med fat med kjedelig fingermat som ikke mettet stort. Røkelaksen på brød var allerede blitt tørr og hard, og en eller annen slags paté var smurt gjerrig på uappetittlig kjeks. Små cocktailpølser størknet og ble kalde i sitt eget fett. Han smakte seg frem, undersøkte og identifiserte ferdigkjøpt paté og kjeks fra butikken. Han skulle gjerne visst hvor mye de hadde tatt per person. Han kunne spørre Ricky om det, men ikke i kveld.

«Ikke riv maten i småbiter, Tom», fniste Marcella til ham.

«Men se på det, da. Bløtt bakverk, altfor mye salt …»

«Dans med meg.»

«Snart. Jeg må sjekke hvilke andre uhumskheter de serverer», sa han og kikket på fatene.

«Vil du danse med meg?» En nittenåring stirret vantro på Marcella.

«Tom?»

«Vær så god. Jeg kommer og finner deg om et minutt.» Tom smilte.

Langt seinere, og etter tre glass med dårlig vin, fant han veien ut på det lille dansegulvet. Marcella danset med en mann med et stort, rødt ansikt og digre never. Mannens hender dekket Marcellas rumpe. Tom beveget seg mot dem.

«Jeg har kommet for å dra deg bort herfra», sa han.

«Du», sa mannen. «Finn deg en egen jente.»

«Å, men dette er jenta mi», opplyste Tom bestemt.

«Vær litt grei og la oss danse ferdig.»

«Hvis det er greit for deg …» begynte Tom.

«Vi danser ferdig sangen», sa Marcella. «Og så danser jeg med deg, Tom. Jeg har ventet på deg.»

Han gikk irritert bort. Plutselig var det hans feil at den hissige mannen klådde på Marcella. Han fikk øye på Shona Burke, en hyggelig jente fra Haywards, en av de mange som var blitt spurt om å være på utkikk etter lokaler til det nye cateringfirmaet.

Shona lo. «Du kommer ingen vei med å snakke stygt om konkurrentene», sa hun,

«Nei, men sånne ting irriterer meg. Det er så teit», sa Tom. Blikket hans gled tilbake til Marcella, som fremdeles snakket og danset med den fæle typen.

«Det er greit, Tom. Hun ser ikke på noen andre enn deg.»

Tom var flau over at han var så lett å gjennomskue. «Jeg mente maten. Det er skandaløst at Ricky må betale for dette. Uansett hvor mye han har betalt, er han blitt lurt.»

«Ja, selvsagt mente du maten», sa Shona.

«Vil du danse?» spurte han.

«Nei, Tom. Jeg gidder ikke å være med på dette. Bare hent Marcella.»

Innen han nådde frem til henne, hadde en annen mann bydd henne opp, og mannen med det store ansiktet og enorme nevene kikket bifallende på henne fra sidelinjen. Tom gikk for å drikke enda et glass av den lite minneverdige vinen.

Walter kom halv ni, da det allerede satt ti gjester i stuen på Oaklands. Han var blid da han kom og kysset tanten sin på begge kinn.

«Jeg skal hjelpe deg, tante Hannah», sa han med et stort smil.

«Han er sånn en kjekk gutt, ikke sant?» sa Mrs. Ryan til Cathy.

«Absolutt», greide Cathy å presse frem.

Mrs. Ryan og mannen hennes var de første gjestene som hadde kommet. Hun var helt ulik Hannah Mitchell. Hun var en beskjeden kvinne som beundret kanapeene og hadde god tid til å småsnakke med Cathy.

«Mannen min kommer til å være irritert over at vi var de første til å komme hit», betrodde hun henne.

«Noen må jo være først. Jeg synes det er fint å være blant de første som kommer.»

Cathy konsentrerte seg ikke. Hun kikket bort på Walter, som var liten og kjekk som alle i Mitchell-familien. Hun jobbet hardt for å holde sinnet i sjakk. Han fikk ros og skryt av folk som svigermoren hennes og noen av de dumme gjestene, selv om han var en time forsinket. Hun hørte knapt at den unnselige Mrs. Ryan unnskyldte seg med at hun var dårlig til å lage mat.

«De ville alltid ha eplestrudel, men jeg ante ikke engang hvor jeg skulle begynne for å lage det.»

Cathy tvang oppmerksomheten tilbake til samtalen. Kvinnen hadde invitert noen av ektemannens forretningsvenner på kaffe og kake i neste uke. Kunne Cathy kanskje levere noe til huset uten å bli der og servere?

Cathy fulgte nøye med da svigermoren forlot rommet, og skrev ned Mrs. Ryans telefonnummer.

«Det kan være vår lille hemmelighet», lovte hun.

Det var det første oppdraget. Klokken var ikke ni engang, og hun hadde allerede landet en jobb.

«Har du tenkt å slutte å danse med fremmede snart?» spurte Tom Marcella.

«Tom. Endelig», sa hun og unnskyldte seg smilende til en mann i svart skinnjakke og solbriller.

«Men kanskje jeg ikke er en bra nok dansepartner», sa han.

«Ikke vær dum. Legg armene dine rundt meg», sa hun.

«Sier du det til alle karene?» spurte han.

«Hvorfor er du sånn?» Hun var såret og lei seg. «Hva har jeg gjort galt?»

«Du har lusket rundt halvnaken med halve Dublin», sa han.

«Det der var urettferdig.» Marcella var såret.

«Men du har jo det.»

«Det er fest. Folk byr hverandre opp til dans. Det er det man gjør på en fest.»

«Å, så fint.»

«Hva er det, Tom?» Hun kikket over skulderen hans bort på dansegulvet.

«Jeg vet ikke.»

«Si det.»

«Jeg vet ikke, Marcella. Jeg skjønner at jeg er kjedelig, men vil du bli med hjem?»

«Bli med hjem?» spurte hun forundret. «Vi har jo akkurat kommet.»

«Ja, klart det. Selvsagt.»

«Og vi vil snakke med folk og bli sett.»

«Ja da. Jeg vet det», sa han og hang med hodet.

«Er du ikke bra?» spurte hun.

«Nei. Jeg drakk for mye av billigvinen litt for kjapt og spiste fem merkelige ting som smakte som sement.»

«Sett deg ned til det går over.» Marcella hadde ikke tenkt å gå fra festen. Hun hadde pyntet seg og gledet seg til dette.

«Kanskje jeg drar hjem litt før deg», sa han.

«Ikke gjør det. Ring inn det nye året her sammen med alle vennene våre», tryglet hun.

«De er egentlig ikke vennene våre. De er bare en gjeng med fremmede», sa Tom Feather trist.

«Spis en sementkanapé til og smil», sa hun til ham og lo.

Cathy prøvde å lære Walter hvordan han skulle lage champagnecocktailene. Han så knapt på henne.

«Ja da, ja da. Jeg vet det», sa han.

«Og når de begynner å drikke rødvin og hvitvin til middagen, kan du samle sammen alle champagneglassene og bære dem ut på kjøkkenet. De må vaskes og være klare til vi skal servere champagne til midnatt.»

«Hvem skal vaske dem?» spurte han.

«Du, Walter. Jeg kommer til å servere middagen … Det står fat klare til å –»

«Jeg blir betalt for å servere ting, ikke for å være vaskehjelp», sa han.

«Du blir betalt for å hjelpe meg i fire timer med å gjøre det jeg ber deg om.» Cathy hørte at stemmen hennes skalv.

«Fem timer», sa han.

«Fire», sa hun og møtte blikket hans. «Du kom en time for seint.»

«Jeg tror du vil oppdage at –»

«Når Neil dukker opp, tror jeg du vil oppdage at vi kommer til å snakke med ham om det. I mellomtiden kan du gå ut til din onkels gjester med dette brettet.»

Cathy løftet brettet med mat fra ovnen. En aller annen gang ville kvelden være omme.

Shona Burke kikket på Tom Feather, som sto irritert i et hjørne. Hun visste at hun ikke var den eneste kvinnen i rommet som kikket på ham. Men rommet kunne godt ha vært tomt. Han så ingen av dem.

«Jeg tror jeg drar hjem», sa han høyt til seg selv. Så gikk det opp for ham at det var akkurat det han ønsket å gjøre.

«Kan du si til Marcella at jeg har gått hjem hvis hun oppdager at jeg er borte?» sa han til Ricky.

«Du kan ikke krangle med kjæresten på nyttårsaften. Vær så snill.» Ricky hadde alltid en litt henslengt måte å snakke på. Det var en del av fremtoningen hans, men i kveld irriterte det Tom skikkelig.

«Nei da, det er ikke det i det hele tatt. Jeg har bare spist fem ting som magen min ikke var så begeistret for», sa Tom.

«Hva da?» spurte Ricky.

«Aner ikke, Ricky. Smørbrød eller noe sånt.»

Ricky bestemte seg for ikke å bli fornærmet. «Hvordan kommer Marcella seg hjem?»

«Jeg vet ikke. Kanskje Shona kan svippe henne hjem. Hvis ikke mannen som har dekket henne med de digre nevene sine, tar henne med seg, da.»

«Gi deg, Tom. Det er under én time til midnatt.»

«Jeg er ikke i form, Ricky. Jeg er dårlig selskap akkurat nå. Alle kan se det på meg.»

«Jeg skal sørge for at hun kommer trygt hjem», sa Ricky.

«Takk, kompis.» Og så var han ute i Dublins våte og forblåste gater, hvor feststemte mennesker gikk fra pub til pub eller var på utkikk etter en drosje. Han kunne se lys fra fester i husene bak gjentrukne gardiner. Innimellom stoppet han og lurte på om han oppførte seg dumt, men nå kunne han ikke gå tilbake. Hele festen irriterte ham, og usikkerheten han følte om han var god nok for Marcella, ville komme opp til overflaten igjen. Nei, han måtte fortsette å gå for å tenke klart.

Til slutt greide Neil å dra fra møtet sitt. Han og Jonathan kjørte gjennom de nyttårspyntede gatene i Dublin og ut på de løvdekte veiene som førte til Oaklands, som var opplyst som et juletre. Han la merke til at Cathy hadde parkert den store, hvite varebilen så langt unna som mulig. Han parkerte Volvoen og løp inn gjennom kjøkkendøren. Cathy var omgitt av tallerkener og glass. Han skjønte ikke hvordan noen kunne leve av å holde på med dette uten å bli sinnssyk.

«Jeg er lei for at det tok så lang tid, Cathy. Dette er Jonathan. Jonathan, dette er Cathy.»

Hun tok den utstrakte hånden til den høyreiste nigerianeren med det slitne ansiktet og høflige smilet.

«Jeg håper ikke jeg lager problemer ved å være her», sa han.

«Nei, herlighet. Det gjør du ikke, Jonathan», protesterte Cathy og lurte på hvordan svigermoren hennes ville reagere. «Du er hjertelig velkommen, og jeg håper du får en fin kveld. Jeg er glad for at dere kom. Jeg trodde jeg måtte synge Auld Lang Syne alene.»

«Godt nytt år, elskling.» Neil la armene rundt henne.

Hun kjente plutselig hvor sliten hun var. «Vi kommer til å greie oss, ikke sant, Neil? Kan du si det?»

«Det er klart vi greier oss. Vi har gått over alle mulighetene. De kommer ikke til å gjøre noe første nyttårsdag, ikke sant, Jonathan?»

«Det håper jeg virkelig ikke. Du har brukt så mye tid på dette», sa den unge mannen og smilte takknemlig.

Det gikk opp for Cathy at Neil hadde trodd hun snakket om at Jonathan kunne bli utvist av landet. Men han var her hos henne nå. Det var det viktigste.

«Går det bra her?» Neil nikket mot stuen.

«Greit nok, tror jeg. Det er vanskelig å si. Walter kom en time for seint.»

«Da får han betalt for en time mindre.» Det var ganske enkelt for Neil. «Hjelper han deg?»

«Egentlig ikke. Ta med deg Jonathan inn i stuen så han kan hilse på folk, Neil.»

«Kanskje jeg kan hjelpe deg?» tilbød Jonathan seg.

«Herregud, nei. Hvis det er noen som trenger en fest, så er det deg etter alt du har vært igjennom», sa Cathy. «Gå inn i stuen, du. Moren din gleder seg til å vise deg frem, Neil.»

«Men kan jeg ikke gjøre noe her for å –»

«Distraher moren din, og hold henne unna kjøkkenet», ba hun.

Hun hørte begeistrete rop da folk tok imot sønnen og arvingen til Oaklands, og fortalte ham at de husket ham fra da han var en liten gutt. Neil beveget seg med letthet rundt i rommet. Han snakket, hilste og kysset folk på kinnene. Han så at Walter røykte en sigarett og snakket med en kvinne ved pianoet. Hun var omtrent tjue år yngre enn resten av selskapet.

«Jeg tror Cathy trenger deg på kjøkkenet, Walter», sa han bryskt.

«Det gjør hun sikkert ikke», kontret Walter.

«Med en gang, er du snill», sa Neil og overtok samtalen med den blonde kvinnen.

*

Tom Feather gikk ikke rett hjem til Stoneyfield-bygningen. I stedet gikk han frem og tilbake i små gater som han aldri hadde vært i før, små smug og til og med bakgårder. Et eller annet sted i millionbyen måtte det være et sted hvor han og Cathy kunne starte cateringfirmaet sitt. De trengte bare en person som hadde tålmodighet og tid til å gå ut og lete etter det. Og i kveld hadde han mer enn nok av tid.

Telefonen ringte i hallen på Oaklands.

Hannah Mitchell skyndte seg ut for å ta telefonen. Hun kjente at hun trengte tid til å samle tankene sine. Hun var så forvirret. Neil hadde kommet på festen med en afrikansk mann uten å gi beskjed på forhånd. Hun hadde ikke noe imot mannen selvsagt. Hvorfor skulle hun ha det? Men det var irriterende at folk spurte hvem han var, og hun ikke kunne svare fordi hun ikke visste det. En av Neils klienter, sa hun gang på gang, og la til at Neil alltid var så engasjert i sakene sine. Men hun syntes at hun hadde fått noen rare blikk. Det var en lettelse da hun kunne rømme fra selskapet.

«Det er sikkert Amanda som ringer fra Canada for å ønske oss godt nytt år», sa hun begeistret. Men ansiktsuttrykket hennes viste at det ikke var datteren som ringte.

«Ja, ok. Det er veldig foruroligende, men hva mener du at … Ja, jeg vet det … Ja, det er klart det er vanskelig å vite hva man skal gjøre, men det passer dårlig nå. Kanskje det er best at du snakker med broren din. Å, ja vel, jeg skjønner. Hva med onkelen din …? Jock, kan du komme hit litt?»

Cathy fulgte med på episoden.

«Det er barna til Kenneth. De er tydeligvis alene hjemme i kveld. Snakk med dem. Jeg sa til dem at Walter er her, men de trodde ikke han ville være til særlig hjelp.»

«Det har de jammen rett i», klagde Jock Mitchell.

«Ok, fortell meg hva som er i veien», sa han kraftløst inn i telefonen.

Cathy beveget seg mellom gjestene og serverte små asjetter med mektig sjokoladekake og munnfuller av pavlova med frukt ved siden av, så slapp folk å velge. Alle visste at alle ville ha begge deler uansett.

Hun så at Jonathan sto alene ved vinduet og så beklemt ut, mens Neil gikk rundt og hilste på foreldrenes venner. Hun snakket til ham så ofte hun kunne, uten at det virket som om hun passet på ham.

«Jeg kan hjelpe deg på kjøkkenet. Jeg er flink», tryglet han.

«Det er du sikkert, og det ville vært morsommere, men det kan du ikke. For min skyld. Jeg vil ikke at moren til Neil skal kunne si at jeg ikke greide å gjøre jobben alene. Jeg må bevise det for henne. Skjønner du det?»

«Ja, jeg vet hvordan det er å bevise hva man er god for», sa han.

Cathy gikk videre og kunne høre hva Jock snakket om i telefonen.

«Ja, men da er det greit, barn. Jeg henter Walter, og så stikker jeg innom dere i morgen. Vær snille barn.»

Neil hadde akkurat greid å overtale Walter til å jobbe da Jock hentet ham. Cathy lyttet mens gutten snakket med broren og søsteren i telefonen. De var mer enn ti år yngre enn ham.

«Men hør på meg, jeg kommer hjem. Jeg er ikke sikker på når. Jeg må innom et sted når jeg drar herfra, men jeg kommer, så ikke bekymre dere. Bare gå og legg dere. Far har ikke vært der på mange år, og mor kommer aldri ut av rommet sitt. Hvorfor er det annerledes i kveld?»

Han snudde seg rundt og så at Cathy kikket på ham.

«Som du sikkert har skjønt, er det krise hjemme. Jeg må nok dessverre dra.»

«Ja, jeg hørte det.»

«Så da kan jeg bare få det du skylder meg …»

«Jeg skal be Neil ordne det», sa hun.

«Jeg trodde du skrøt av at dette var ditt firma», sa han frekt.

«Det er det, men Neil er fetteren din. Han vet hvor mye vi skylder deg. Vi spør ham.»

«Det er greit med fire timer», sa han motvillig.

«Du har ikke engang vært her i tre timer», sa hun.

«Det er ikke min skyld at jeg må –»

«Du skal ikke rett hjem. Du skal på fest et eller annet sted. Men vi trenger ikke å krangle om det. Vi spør Neil.»

«Ja vel, da. Tre timer, gjerrigknark.»

«Nei, det er jeg i hvert fall ikke. Vi trenger ikke å snakke om dette foran gjestene. Vi går ut på kjøkkenet.»

Hjertet sank i brystet hennes da hun så all oppvasken, inkludert champagneglassene som de trengte til midnatt.

«God natt, Walter.»

«Godt natt, onkel Skrue», sa han og løp ut av huset.

Tom sto ved kanalen og kikket på to svaner som gled forbi.

«Svanene er sammen med partneren sin hele livet, visste du det?» sa han til en jente som gikk forbi ham.

«Er de? Så heldige de er», sa hun. Han la merke til at hun var liten og tynn, en alkoholisert prostituert med et nervøst uttrykk i ansiktet.

«Du har vel ikke lyst på litt tilfeldig paring?» spurte hun håpefullt.

«Nei, nei. Beklager», sa Tom. Det hørtes veldig avvisende ut. «Ikke i kveld», la han til, som for å si at normalt sett ville det gjort ham henrykt. Hun sendte ham et slitent smil.

«Godt nytt år uansett», sa hun.

«Og til deg også», svarte han og følte seg nedtrykt.

Dørklokken ringte på Oaklands.

Hannah vaklet ut på høye hæler og lurte på hvem det kunne være som kom så seint. Cathy lente seg mot bordet bakerst i hallen for å hvile de slitne beina og finne ut hva slags kaos som sto utenfor døren. En sein gjest som ville ha middag?

Det viste seg å være to barn som kom i en drosje de ikke hadde penger til å betale. Cathy sukket. Hun syntes nesten synd på Hannah. En nigeriansk student og nå to hjemløse barn. Hva mer hadde hun i vente i kveld?

«Hent Mr. Mitchell med en gang er du snill, Cathy», beordret Hannah.

«Er det hushjelpen?» spurte den lille gutten. Han var blek og rundt åtte–ni år gammel. Akkurat som søsteren sin hadde han slett, lyst hår, og alt så ut til å ha samme farge: genseren, håret, ansiktet og den lille bagen han bar på.

«Ikke si ‘hushjelp’», hveste søsteren. Hun så redd ut og hadde blå ringer under øynene.

Cathy hadde aldri sett dem før. Jock Mitchell og broren Kenneth var ikke nære venner. Det nærmeste de hadde kommet solidaritet, var da Walter ble lærling på kontoret til onkelen sin, noe som ikke hadde vært en udelt suksess, tenkte Cathy.

Jock var på vei ut i hallen for å se hvem det var som ringte på. Han var ikke overbegeistret da han så dem.

«Nå?» begynte han. «Hva er dette?»

«Vi hadde ingen andre steder å dra», forklarte gutten.

«Så vi dro hit», sa jenta.

Jock så forvirret ut.

«Cathy», sa han til slutt. «Dette er Walters bror og søster. Kan du gi dem noe å spise på kjøkkenet?»

«Ja visst, Mr. Mitchell. Bare gå inn til gjestene dine, så tar jeg meg av dem.»

«Er du hushjelpen?» spurte gutten enda en gang. Han hadde tydeligvis behov for å sette alle i bås.

«Nei, jeg er Cathy. Jeg er gift med Neil, fetteren deres. Hvordan går det?» De så alvorlig på henne. «Og kanskje dere kan si hva dere heter?» Det viste seg at de het Maud og Simon. «Bli med ut på kjøkkenet», sa hun trøtt. «Liker dere urtekrydret kylling?»

«Nei», sa Maud.

«Vi har aldri spist det før», sa Simon.

Cathy så at de puttet noen sjokoladekjeks i lommene.

«Legg dem tilbake», sa hun skarpt.

«Legge tilbake hva da?» Simon så uskyldig ut.

«Vi skal ikke ha noe nasking her», sa hun.

«Det er ikke nasking. De ba deg gi oss mat», konstaterte Maud freidig.

«Og det skal jeg gjøre, så legg dem fra dere med en gang.»

Motvillig la de de halvknuste kjeksene tilbake på sølvbrettet. Cathy lagde raskt smørbrød til dem av den kalde kyllingen og helte opp et glass melk til hver av dem. De spiste med stor appetitt.

«Har dere noensinne i livene deres hørt ordet ‘takk’?» spurte hun.

«Takk», sa de utakknemlig.

«Bare hyggelig», sa hun overdrevent høflig.

«Hva skal vi gjøre nå?» spurte Simon.

«Dere kan sitte her, hvis dere ikke har lyst til å hjelpe meg med å vaske opp?»

«For å være helt ærlig: egentlig ikke», sa Maud.

«Tror du vi burde være inne på festen?» undret Simon.

«For å være helt ærlig: egentlig ikke», svarte Cathy.

«Så skal vi sitte her hele kvelden da til vi legger oss?» spurte Maud.

«Skal dere bli her?»

«Hvor skal vi ellers dra?» spurte Maud uskyldig.

Hannah kom ut på kjøkkenet med sine vaklende, bitte små skritt som alltid fikk Cathy til å skjære tenner.

«Å, sitter du her, Cathy, jeg tror at glassene til gjestene må fylles …»

«Selvsagt, Mrs. Mitchell. Jeg ordner det. Walter, som skulle fylle på glassene, har visst forsvunnet, og jeg ble bedt om å gi Walters bror og søster middag …»

«Ja, selvsagt», sa Hannah.

«Så da overlater jeg alt rundt Maud og Simon til deg, da», sa Cathy på vei mot døren.

«Alt rundt?» Hannah så skremt ut.

Cathy tok akkurat en lang nok pause til å høre Maud spørre med sin klokkeklare stemme: «Hvilke rom skal vi bo på, tante Hannah? Vi har med oss pyjamas og alt …» Så gikk Cathy rundt blant gjestene og fylte opp glassene deres.

«Synes du alt dette er galskap?» spurte hun Jonathan.

Han sendte henne det slitne smilet sitt. «Jeg ble undervist av irske prester på skolen. De fortalte meg alt om Irland, men jeg forventet ikke at nyttårsaften skulle være sånn.»

«Det er ikke meningen at den skal være sånn, tro meg», sa Cathy og smilte til ham.

Hun gikk videre, fylte opp glassene her og der og unngikk å møte blikkene til gjestene. Den hyggelige Mrs. Ryan hadde drukket ganske mye allerede. Til sin overraskelse så hun at Maud og Simon hadde glidd rett inn i selskapet som om de hørte hjemme der.

Cathy jobbet og jobbet. Hun fjernet tallerkener, plukket opp sammenkrøllete servietter, tømte askebegre og holdt hjulene i gang. Om ikke så lenge var det midnatt, og da ville selskapet snart være over. De fleste gjestene var i slutten av femti- og sekstiårene; de hadde ikke utholdenhet til å feste til daggry. Hun så mot vinduet, hvor hun hadde overlatt Jonathan til seg selv. Han snakket ivrig med noen. Cathy kikket igjen. Tvillingene var i dyp samtale med ham.

«Jock, hva skal vi gjøre med dem?»

«Slapp av, Hannah. Slapp av.»

«De kan ikke bli her.»

«Ikke for alltid. Nei, absolutt ikke.»

«Men hvor lenge?»

«Til vi har fått ordnet alt for dem.»

«Og hvor lang tid tar det?»

«Det går fort.»

«Så hvor –»

«Legg dem på Neil og Mandys rom eller hvor du vil. Vi har jo et hus fullt av soverom, for himmelens skyld.» Han var tydelig irritert og ville tilbake til festen. Hannah gikk bort til den merkelig sammensatte gruppen ved vinduet.

«Ikke plag Neils klient, barn. Mr. … eh …» begynte hun.

«Å, men de plager meg ikke i det hele tatt. De er hyggelig selskap», insisterte Jonathan. De var tross alt de eneste folkene som hadde snakket normalt til ham hele kvelden. Og absolutt helt klart de eneste som han noensinne hadde møtt som hadde spurt ham om tungen hans var svart også, og om vennene hans var slaver.

«Blir du boende i huset?» spurte Maud håpefullt.

«Nei, nei, jeg ble bedt på middag», sa Jonathan og så på det askegrå ansiktsuttrykket til Neil Mitchells mor.

«Det er uansett på tide å legge seg», sa Hannah.

«Kan Jonathan komme hit og spise frokost?» foreslo Maud.

«Jeg er ikke sikker på at …» begynte Hannah.

«Hyggelig å hilse på dere begge to. Det kan hende vi møtes igjen, men en eller annen gang, og ikke i morgen», svarte Jonathan raskt, og barna gikk motvillig.

Hannah geleidet dem opp Oaklands’ brede trapp før de kunne dele ut flere invitasjoner.

Hun viste dem soverommene og sa at de skulle bli værende der stille og rolig neste morgen fordi huset ikke kom til å våkne så tidlig etter dagens fest.

«Har du dårlige nerver? Sånn som mammas nerver er dårlige?» spurte Maud.

«Nei, det er de absolutt ikke», glefset Hannah. Men så tok hun seg sammen. «Det har vært en vond opplevelse for dere, men det kommer til å ordne seg. Det vil onkel sørge for», sa hun bestemt og prøvde å distansere seg fra situasjonen.

«Hvilket er mitt rom?»

«Hvilket du vil.» Hannah pekte mot gangen hvor Amanda og Neils gamle soverom fortsatt inneholdt minner som de ikke hadde tatt med seg til de nye livene sine. Det var et bad mellom rommene.

«God natt, og sov godt. Vi snakker om alt sammen i morgen.» Hun sukket tungt da hun gikk nedover trappen. Skoene hennes var veldig trange, og Neil hadde tatt med en afrikansk mann og overlot til alle andre å underholde ham, og Cathy var uutholdelig – hvem sa at det var lett å ha fest? Selv om man brukte et cateringfirma?

«Hvilket rom vil du ha?» spurte Simon. De hadde tatt en full omvisning.

«Jeg vil gjerne ha det med alle kåpene i», sa Maud.

«Men hun sa ikke …»

«Hun sa ikke ‘ikke dette’ heller», svarte Maud bestemt.

«Kanskje det er soverommet deres? Det har eget bad. Jeg synes ikke at du skal sove her, Maud.»

«Hun sa vi kunne sove hvor vi ville. Vi kan henge frakkene på stoler.» De ble stående en stund i Jock og Hannah Mitchells store soverom.

«Det er TV her.» Simon var lei seg for at han ikke hadde sett rommet først.

«Ja, men jeg må flytte alle disse gamle kåpene og skjerfene og ting.» Maud mente at det gjorde det rettferdig. De dyttet kåpene over på stoler, men de fleste havnet på gulvet.

«Se, hun har masse sånn sminke som mamma pleide å ha på sminkebordet sitt før nervene hennes ble dårlige.» Maud tok opp noen leppestifter.

«Hva er de svarte tingene?»

«De er til øyenbrynene.»

Simon tegnet tunge, mørke øyenbryn og deretter en bart. Den plutselige klokkeringingen og de høye jubelropene skremte ham, og blyanten knakk, så han brukte en ny. Maud tok på seg en mørkerød leppestift, og så brukte hun en mer rosa skygge for å lage små dotter i kinnene. Hun tok opp en flaske og begynte å spraye.

«Du, jeg fikk det i øyet», klagde Simon og plukket opp det som så ut som en stor boks hårlakk, som hevn. Det viste seg å være en slags mousse. Den fløt utover hele sminkebordet. «Hva i all verden er det?» lurte han på.

«Det kan være barberkrem», tenkte Maud.

«Det er det sikkert. Hvorfor vil hun ha det?»

Det var noen lange øredobber der som Maud prøvde, men de var til hull i ørene, så hun gikk på toalettet og fant litt medisinteip. Hun beundret seg selv. Simon hadde funnet en kort pelsjakke, som han tok på seg sammen med en herrehatt. De hoppet fornøyd på de to store sengene med hvite sengegjerder da to kvinner kom inn i rommet.

De gispet da de så klærne på gulvet. En av dem hylte da hun så at Simon hadde på seg hennes nylig omsydde minkjakke. Hylene hennes skremte Maud og Simon, som skrek tilbake, og Hannah og Jock kom løpende oppover trappen, etterfulgt av en liten gruppe for å finne ut hva som hadde skjedd.

Neil var på kjøkkenet.

«Hva i himmelens navn er den gaulingen oppe?» spurte han.

«Hold deg unna. Hvis du undersøker det, blir du bare en del av det», gliste Cathy.

«Men hør på dem!»

«Hold deg langt unna», advarte hun.

«Vi gir Jonathan skyss tilbake når vi drar. Er det greit?» spurte Neil.

«Jeg kan ikke dra før alle andre har gått. Du burde kjøre ham hjem, og så kommer jeg etter for egen maskin i varebilen.»

De hørte enda flere hevede stemmer ovenpå.

«Det er nok best at jeg går og ser hva som skjer», sa Neil, og så var han borte.

Jonathan tok med seg noen askebegre ut på kjøkkenet og tørket av dem.

«Den eldre generasjonen er fæle røykere.» Cathy smilte til ham.

«Jeg har lyst til å snike meg ut. Tror du jeg kan få tak i en drosje?»

«Ikke på nyttårsaften, men Neil kommer uansett til å kjøre deg hjem.»

«Jeg vil ikke plage ham mer.»

«Det plager ham ikke, men han kan ikke dra på en stund ennå. Vil du bruke sykkelen som står på baksiden?»

«Tror du jeg kan det?» Øynene hans var fulle av lettelse.

«Ja da. Den er gammel. Den var Neils en gang i tiden. Stikk nå, Jonathan, mens tredje verdenskrig utkjempes ovenpå.»

«Jeg antar at jeg kan gjøre vondt verre og spørre om jeg kan få låne en seng i natt», sa han og smilte.

«Det skulle jeg likt å se», sa Cathy.

«Hvem er forresten barna?»

«Det er en lang historie, fettere og kusiner, barna til Neils svært håpløse onkel og tante. Det er deres første natt her.»

«Det kan godt bli deres siste.»

Tom gikk videre oppover fra kanalen og langs de georgianske gatene og bortover et smug som han aldri hadde vært i før. Og det var da han så det. En smijernsport som førte inn til en brosteinsbelagt gårdsplass, og en bygning som så ut som en gammel vognhall som var blitt omgjort til et forretningslokale. Han dyttet opp smijernsporten og gikk bort til døren, hvor noen hadde hengt opp en slags plakat. Det var en kartongbit hvor noen hadde skrevet «Til salgs». Det var også et telefonnummer der som man kunne ringe for å få mer informasjon. Klokkene ringte over hele Dublin. Det var midnatt, og et nytt år hadde startet. Tom kikket inn gjennom vinduene. Han hadde funnet lokalene deres.

Mrs. Ryan fortalte Cathy at hun var litt medtatt. Cathy sa at løsningen var å drikke tre glass vann og spise tre tynne skiver brød med smør. Det slo aldri feil. Mrs. Ryan spiste brødet og drakk vannet pliktoppfyllende og erklærte at hun følte seg bra igjen. Cathy fylte champagneglassene til midnatt, og da klokkene ringte over hele byen, skålte alle med hverandre og sang Auld Lang Syne. Hannah Mitchell så nesten fornøyd ut. Cathy bestemte seg for å la henne få nyte øyeblikket i fred, og beveget seg raskt og stille bort fra sirkelen av sammenflettede hender.

Hun ryddet, vasket og tørket på kjøkkenet, og pakket små esker med pent danderte småretter som Hannah kunne finne dagen etter i kjøleskapet. Hun gikk frem og tilbake mellom kjøkkenet og varebilen. Det meste av jobben var gjort. Det eneste som gjensto for henne å gjøre, var å servere mer vin og mer kaffe. Hun kunne rydde bort kaffekoppene seinere. Hun var sliten langt inn i margen. Hun hørte at telefonen ringte. Gudskjelov hadde Neils søster endelig ringt dem. Så hørte hun Hannah si vantro: «Cathy? Vil du snakke med Cathy?» Hun gikk ut i gangen. Svigermoren hennes holdt i telefonrøret som om det kunne overføre en smittsom sykdom.

«Det er til deg», sa hun forbløffet.

Vær så snill, ikke la det være dårlige nyheter hjemmefra, ba Cathy. Ikke si at moren eller faren hennes var blitt syke av å spise kylling på puben. Eller en forferdelig telefon fra Chicago, dit alle søstrene og brødrene hennes hadde flyttet for lenge siden.

«Cathy», sa Tom, «jeg har funnet det.»

«Funnet hva da?» spurte hun, usikker på om hun skulle bli overveldet av lettelse for at det ikke var dårlige nyheter, eller om hun skulle bli rasende fordi han hadde ringt henne her.

«Lokalene», sa han. «Jeg har funnet stedet hvor Scarlet Feather skal vokse og gro.»

De deler en drom, men ikke
alle gnsker at de skal lykkes ...

Scarlet Feather

«Jeg kunne
bokstavelig talt
o, ikke legge fra
meg denne boka.»









